  Туспуктэм: vk.com (Балезинское Территориальное Управление) Майя Бывальцева Эгра – Глазкар сюрес вылысь Балезино каргуртэ пырон азе гондырлы синпелет пуктӥзы. Та дыре инъетсэ умойгес лэсьто на, собере буялозы. Со сярысь ивортодэтъя «Удмуртия» агентстволы «Балезинcкое» территориальной управленилэн кивалтӥсез Илья Лекомцев вераз. Лӥялэн валче синпелетлэн ӝуждалаез 3,2 метре пала. Сергиноысь кибышлыос тополь яке пужым куризы вал, но тупась зӧк пужым ёросысь ӧз шедьтэ. « Кема утчамы тупась писпуэз, кудзэ кибашлыос куризы. 400 аръем тополь шедьтылӥм, но отын шугъяськонэз вал – туж матын сылӥсь корка. Солэн бадӟым вайёсыз вал, соос коркалэн липетэз вылэ медаз усе шуыса, сое ӧм ни йӧтылэ, мукет интыысь шедьтӥм » Илья Лекомцев, «Балезинcкое» территориальной управленилэн кивалтӥсез Солэн верамезъя, тодметпуслы гондыр юнме шорысь быръемын ӧвӧл. Балезино ёросын та пӧйшуръёс 50 пала лыдъясько, Удмуртиын со тужгес трос. Илья Лекомцевлэн верамезъя, каргуртэ Кез палась пырон азе вуоно арын нюлэсмуртлы синпелет пуктозы. Тодэ вайытом, Глаз ёрослэн висгожъёсаз батыръёслы синпелетъёс кылдыӥзы. Тегъёс: синпелет Балезино Удмуртия пӧйшуръёс  